**LIETUVOS RESPUBLIKOS VYRIAUSYBĖ**

**N U T A R I M A S**

**DĖL NEKILNOJAMOJO TURTO REGISTRO NUOSTATŲ PATVIRTINIMO**

1998 m. sausio 22 d. Nr. 85

Vilnius

Vadovaudamasi Lietuvos Respublikos nekilnojamojo turto registro įstatymu (Žin., 1996, Nr. [100-2261](https://www.e-tar.lt/portal/lt/legalAct/TAR.38E82AA2664C); 1997, Nr. [98-2480](https://www.e-tar.lt/portal/lt/legalAct/TAR.CC670E629DC2)), Lietuvos Respublikos Vyriausybė nutaria:

1. Patvirtinti Nekilnojamojo turto registro nuostatus (pridedama).

2. Pavesti Žemės ir miškų ūkio ministerijai iki 1998 m. vasario 28 d. nustatyti tvarką, pagal kurią apskričių viršininkų administracijų rajonų, miestų žemėtvarkos skyriai teiktų vadovaujančiajai Nekilnojamojo turto registro tvarkymo įstaigai duomenis ir dokumentus, kurių reikia žemės sklypams teisiškai įregistruoti šiame registre.

3. Pavesti Statybos ir urbanistikos ministerijai:

3.1. kartu su Ryšių ir informatikos ministerija bei Žemės ir miškų ūkio ministerija parengti Nekilnojamojo turto registro informacinės sistemos plėtojimo 1998–2000 metų programos projektą ir iki 1998 m. balandžio 1 d. pateikti jį tvirtinti Lietuvos Respublikos Vyriausybei;

3.2. kartu su Žemės ir miškų ūkio ministerija iki 1998 m. vasario 9 d. parengti tvarką, kurioje būtų numatyti atvejai, kada asmenys atleidžiami nuo atlyginimo už nekilnojamojo turto ir teisių į jį registravimą Nekilnojamojo turto registre arba šis atlyginimas mažinamas;

3.3. kartu su Žemės ir miškų ūkio ministerija bei suderinus su Valstybine konkurencijos ir vartotojų teisių gynimo tarnyba prie Lietuvos Respublikos Vyriausybės, vadovaujantis tuo, kad diegiamas Nekilnojamojo turto registro centrinis duomenų bankas, parengti ir iki 1998 m. liepos 1 d. pateikti Lietuvos Respublikos Vyriausybei nutarimo dėl atlyginimo už nekilnojamojo turto ir teisių į jį registravimą Nekilnojamojo turto registre pakeitimų projektą.

4. Pripažinti netekusiais galios:

4.1. Lietuvos Respublikos Vyriausybės 1996 m. rugpjūčio 23 d. nutarimą Nr. 1011 „Dėl Teisinio statinių registravimo laikinosios tvarkos patvirtinimo“ (Žin., 1996, Nr. [82-1981](https://www.e-tar.lt/portal/lt/legalAct/TAR.2055E9FAEB29));

4.2. Lietuvos Respublikos Vyriausybės 1997 m. rugsėjo 29 d. nutarimą Nr. 1060 „Dėl Lietuvos Respublikos Vyriausybės 1996 m. rugpjūčio 23 d. nutarimo Nr. 1011 „Dėl Teisinio statinių registravimo laikinosios tvarkos patvirtinimo“ dalinio pakeitimo“ (Žin., 1997, Nr. [90-2259](https://www.e-tar.lt/portal/lt/legalAct/TAR.3DF1A03620C7)).

Teisingumo ministras,

pavaduojantis Ministrą Pirmininką Vytautas Pakalniškis

Statybos ir urbanistikos ministras Algis Čaplikas

Patvirtinta

Lietuvos Respublikos Vyriausybės

1998 m. sausio 22 d. nutarimu Nr. 85

**NEKILNOJAMOJO TURTO REGISTRO NUOSTATAI**

**BENDROSIOS NUOSTATOS**

1. Šie nuostatai reglamentuoja žemės, statinių ir kito nekilnojamojo turto teisinį registravimą, Nekilnojamojo turto registro (toliau vadinama – registras) statusą, registro paskirtį ir jo objektus, taip pat registro tvarkymą, reorganizavimą bei likvidavimą.

2. Nuostatai parengti vadovaujantis Lietuvos Respublikos valstybės registrų įstatymu, Lietuvos Respublikos nekilnojamojo turto registro įstatymu, kitais įstatymais ir Lietuvos Respublikos valstybės registrų tipiniais nuostatais.

3. Tai yra pagrindinis Lietuvos Respublikos valstybinis registras.

4. Registro paskirtis – Lietuvos Respublikos nekilnojamojo turto registro įstatymo, Lietuvos Respublikos hipotekos registro steigimo įstatymo, kitų įstatymų bei šių nuostatų nustatyta tvarka rinkti, kaupti, apdoroti, sisteminti, saugoti, naudoti ir teikti duomenis apie nekilnojamąjį turtą, nuosavybės ir kitas daiktines (išskyrus hipotekos) teises į jį.

5. Registras tvarkomas vadovaujantis Lietuvos Respublikos valstybės registrų įstatymu, Lietuvos Respublikos nekilnojamojo turto registro įstatymu, kitais įstatymais, šiais nuostatais ir kitais teisės aktais, reglamentuojančiais valstybės registrų veiklą.

6. Šiuose nuostatuose vartojamos svarbiausiosios sąvokos atitinka Lietuvos Respublikos nekilnojamojo turto registro įstatyme ir Lietuvos Respublikos hipotekos įstatyme vartojamas sąvokas.

7. Registro duomenys įrašomi, kaupiami ir saugomi Nekilnojamojo turto registro centriniame duomenų banke (toliau vadinama – Centrinis duomenų bankas).

8. Registro objektai yra Lietuvos Respublikos nekilnojamojo turto registro įstatymo 5 straipsnyje nurodytas nekilnojamasis turtas, 7 straipsnyje nurodytos daiktinės teisės, 8 straipsnyje nurodyti teisių į nekilnojamąjį turtą apribojimai ir 9 straipsnyje nurodytos nekilnojamojo turto savininko prievolės, susijusios su šiuo turtu.

9. Žemės sklypai ir teisės į juos registre registruojami tik tada, kai šie žemės sklypai suformuoti, jų ribos ir kadastro duomenys nustatyti pagal Lietuvos Respublikos žemės įstatymo ir Valstybinio žemės kadastro reikalavimus, o kitas nekilnojamasis turtas ir teisės į jį registruojami tik tada, kai šis nekilnojamasis turtas vadovaujančiosios registro tvarkymo įstaigos nustatyta tvarka yra inventorizuotas ir įrašytas į Statinių kadastro duomenų bazę.

10. Registras yra viešas, išskyrus Lietuvos Respublikos asmens duomenų teisinės apsaugos įstatymo bei Lietuvos Respublikos Vyriausybės sprendimų nustatytus nekilnojamojo turto objektus ir rodiklius, apie kuriuos informacija gali būti teikiama viešai tik suderinus su šio turto savininku ar naudotoju. Kiekvienas asmuo įstatymų ir šių nuostatų nustatyta tvarka turi teisę susipažinti su informacija apie registre įregistruotą konkretų nekilnojamąjį turtą.

**REGISTRO TVARKYMO ĮSTAIGOS**

11. Vadovaujančioji registro tvarkymo įstaiga yra Žemės ir kito nekilnojamojo turto kadastro ir registro valstybės įmonė (toliau vadinama – vadovaujančioji registro tvarkymo įstaiga), kuri organizaciniu ir metodiniu požiūriu vadovauja duomenų apie nekilnojamąjį turtą ir teises į jį registravimui, koordinuoja šį darbą.

12. Registrą tvarko šie vadovaujančiosios registro tvarkymo įstaigos struktūriniai padaliniai (toliau vadinama – registro tvarkymo įstaigos; registro tvarkytojai):

12.1. gyventojų aptarnavimo biurai (toliau vadinama – biurai). Jie priima dokumentus, patikrina, ar jie tinka registruoti, įrašo pagrindinius Valstybinio žemės kadastro ir Statinių kadastro duomenis ir išduoda nuosavybės ar naudojimo teisę įrodančius dokumentus, kitas pažymas ir duomenis;

12.2. filialai. Jie įrašo registro vietiniuose duomenų bankuose registruojamo nekilnojamojo turto ir teisių į jį duomenis ir perduoda juos Centriniam duomenų bankui;

12.3. Nekilnojamojo turto duomenų centras (toliau vadinama – Duomenų centras). Jis tvarko Centrinį duomenų banką, kuriame kaupiami ir saugomi registro duomenų originalai.

13. Duomenų ir dokumentų judėjimo tarp Duomenų centro, biurų ir filialų tvarką, taip pat biurų ir filialų skaičių nustato vadovaujančioji registro tvarkymo įstaiga pagal savo įstatus.

Vadovaujančioji registro tvarkymo įstaiga vykdo šias funkcijas:

13.1. koordinuoja, metodiškai vadovauja ir įstatymų, Lietuvos Respublikos Vyriausybės nutarimų, savo įstatų bei darbo reglamento nustatyta tvarka prižiūri registro tvarkymo įstaigų darbą;

13.2. nustato registro tvarkymo įstaigų kompiuterių, komunikacijų, technologinės ir biurų įrangos reikalavimus;

13.3. Lietuvos Respublikos nekilnojamojo turto registro įstatymo nustatyta tvarka rengia ir tvirtina dokumentų, pateikiamų registruoti bei išduodamų suinteresuotiems asmenims, formų pildymo instrukcijas, šių dokumentų rengimo bei išdavimo tvarką ir būdus;

13.4. organizuoja registro duomenų teikimą vartotojams;

13.5. kontroliuoja, kaip laikomasi registro duomenų apsaugos reikalavimų;

13.6. analizuoja pasiūlymus dėl registro veiklos tobulinimo, sistemina juos, sprendžia registro modernizavimo bei finansavimo klausimus, organizuoja registro tvarkymo įstaigų darbuotojų mokymą, jų kvalifikacijos kėlimą.

14. Duomenų centras vykdo šias funkcijas:

14.1. kaupia gautus registro duomenis, juos atnaujina ir tvarko šių duomenų archyvą;

14.2. nustato duomenų judėjimo srautų schemą bei duomenų apdorojimo tvarką;

14.3. užtikrina registro duomenų apsaugą, saugų duomenų perdavimą kompiuteriniais tinklais, teikia pasiūlymus, kaip tobulinti duomenų apsaugą;

14.4. organizuoja registro informacinės sistemos projektavimo ir priežiūros darbus;

14.5. vykdo Centrinio duomenų banko administravimą;

14.6. projektuoja ir įgyvendina registro ryšius su kitais valstybės registrais (kadastrais ir klasifikatoriais), šiuose nuostatuose bei minėtųjų valstybės registrų (kadastrų ir klasifikatorių) nuostatuose bei sutartyse su jais nustatyta tvarka perduoda jiems bei priima iš jų registro duomenis;

14.7. teikia registro duomenis vartotojams, registruoja vartotojus pagal jų prioritetus ir teikiamų paslaugų kiekį, nustato duomenų struktūrą bei jų pateikimo būdus;

14.8. rengia ir teikia vartotojams statistinius registro duomenis.

15. Filialai vykdo šias funkcijas:

15.1. registruoja nekilnojamąjį turtą ir teises į jį;

15.2. šių nuostatų nustatyta tvarka atnaujina, keičia registro duomenis, panaikina įrašus registre, perkeldami juos į duomenų archyvą;

15.3. kompiuteriniais tinklais perduoda įrašytus ar pakeistus registro duomenis Duomenų centrui;

15.4. šių nuostatų nustatytais atvejais taiso registravimo klaidas ar atsisako registruoti nekilnojamąjį turtą bei teises į jį ir praneša apie tai biurams;

15.5. užtikrina jų tvarkomų registro duomenų apsaugą;

15.6. tvarko registrui pateiktų dokumentų bei duomenų kopijų archyvą, užtikrina jo apsaugą.

16. Biurai vykdo šias funkcijas:

16.1. priima ir registruoja prašymus įregistruoti nekilnojamąjį turtą ir teises į jį;

16.2. išduoda nekilnojamojo turto nuosavybės ar naudojimo teisę įrodančius dokumentus;

16.3. išduoda pažymas, kurių reikia nekilnojamojo turto sandoriams atlikti;

16.4. nustatytąja tvarka teikia gyventojams ir juridiniams asmenims informaciją apie nekilnojamąjį turtą;

16.5. tikrina registruoti teikiamų nuosavybės dokumentų teisingumą ir formų pildymo tikslumą;

16.6. užtikrina naudojimosi Centrinio duomenų banko duomenimis konfidencialumą ir apsaugą;

16.7. tvarko registruojamų dokumentų bei išduodamų dokumentų kopijų archyvus, užtikrina jų apsaugą;

16.8. iki pradės funkcionuoti Centrinis duomenų bankas, vadovaujančiosios registro tvarkymo įstaigos nustatyta tvarka vykdo žemės sklypų teisinį registravimą.

17. Centriniame duomenų banke saugomi registro duomenų originalai, o filialuose – jų kopijos. Juridinę galią turi tik tie dokumentai, kurie yra parengti Centrinio duomenų banko duomenų pagrindu.

18. Įrašyti duomenis į registrą, juos atnaujinti, taisyti ar panaikinti turi teisę tik tam įgalioti registro tvarkymo įstaigų darbuotojai įstatymų, šių nuostatų ir pareiginių instrukcijų nustatyta tvarka. Šių darbuotojų pasirengimą dirbti su registro duomenimis įrodo kvalifikaciniai pažymėjimai, kuriuos vadovaujančioji registro tvarkymo įstaiga išduoda darbuotojams, pagal jos parengtą mokymo programą išėjusiems specialų mokymą.

19. Centrinį duomenų banką tvarkantiems darbuotojams draudžiama įrašyti duomenis į registrą, juos atnaujinti, keisti, taisyti ar naikinti.

**REGISTRO DUOMENYS**

20. Įregistravus nekilnojamąjį turtą ir teises į jį, įrašui suteikiamas unikalus šalies mastu registro numeris. Registro numerio struktūrą ir ženklų skaičių nustato vadovaujančioji registro tvarkymo įstaiga.

21. Registro informacinėje sistemoje įrašomi ir saugomi šie nekilnojamojo turto duomenys:

21.1. duomenys, identifikuojantys nekilnojamojo turto adresą:

21.1.1. kadastro vietovė, kadastro blokas, žemės sklypo numeris (žemės sklypo kadastrinis adresas);

21.1.2. unikalus statinio numeris žemės sklype;

21.1.3. buto, patalpos numeris pastate;

21.1.4. papildomi duomenys apie nekilnojamojo turto adresą (kaimas – kodas ir pavadinimas; gatvė – kodas ir pavadinimas; namo numeris; kiti adreso duomenys);

21.2. duomenys, identifikuojantys nekilnojamojo turto savininko, nuomininko ar naudotojo tipą;

21.3. nekilnojamojo turto naudojimo pagrindas (privati nuosavybė, ilgalaikė valstybinio nekilnojamojo turto nuoma, ilgalaikė valstybinio nekilnojamojo turto panauda);

21.4. duomenys, identifikuojantys nekilnojamojo turto savininką, nuomininką ar naudotoją (fizinio asmens vardas, pavardė, asmens kodas; juridinio asmens pavadinimas, kodas);

21.5. duomenys apie daiktinių teisių rūšis (nuosavybės teisė, ilgalaikės nuomos teisė, ilgalaikės panaudos teisė, servituto teisė), išskyrus nustatytąsias įstatymų;

21.6. duomenys apie teisių į nekilnojamąjį turtą apribojimus (areštas; apribojimai keisti pagrindinę tikslinę nekilnojamojo turto naudojimo paskirtį; ūkinės veiklos apribojimai; savininko pripažinimas neveiksniu; sąlyga neperleisti nekilnojamojo turto trečiajam asmeniui);

21.7. duomenys, kurių reikia ryšiui su Hipotekos registru:

21.7.1. hipotekos įregistravimo data;

21.7.2. hipotekos identifikavimo kodas;

21.7.3. turtu apsaugomos skolos suma arba maksimalus apsaugomas įsipareigojimų dydis (pagal hipotekos įregistravimo dienos būklę);

21.8. nekilnojamojo turto (ar jo dalies) įsigijimo juridinis pagrindas;

21.9. nekilnojamojo turto nuomos ar panaudos terminas;

21.10. kadastriniai registro duomenys:

21.10.1. žemės sklypo (arba jo dalies) pagrindinė tikslinė žemės naudojimo paskirtis ir ūkinės veiklos pobūdis; plotas; įsigijimo (rinkos) kaina;

21.10.2. statinio, patalpos ar buto pavadinimas ir paskirtis; įsigijimo (rinkos) kaina; bendras plotas;

21.10.3. kartografiniai duomenys (žemės sklypo ribos; statinių kontūrai; statinių ir patalpų išplanavimo schemos);

21.11. duomenys apie gaunamus, išduodamus ir saugomus dokumentus:

21.11.1. prašymo įregistruoti nekilnojamąjį turtą ir teises į jį įregistravimo data bei laikas;

21.11.2. pažymos, kurios reikia nekilnojamojo turto sandoriams atlikti, numeris ir išdavimo data;

21.11.3. pažymėjimo apie įsigytą nekilnojamąjį turtą numeris ir išdavimo data;

21.11.4. nuosavybės teisės akto numeris ir išdavimo data (šis dokumentas išduodamas suinteresuoto asmens pageidavimu).

22. Duomenis, kurių reikia nekilnojamajam turtui įregistruoti, teikia fiziniai ir juridiniai asmenys bei įmonės, neturinčios juridinio asmens teisių. Duomenis apie žemės reformos metu suformuotus, sugrąžintus, suteiktus nuosavybėn neatlygintinai, pirktus ar išsinuomotus iš valstybės žemės sklypus, registruojamus pirmą kartą, pateikia apskričių viršininkų administracijų rajonų, miestų žemėtvarkos skyriai Žemės ir miškų ūkio ministerijos nustatyta tvarka.

23. Registro informacinėje sistemoje:

23.1. naudojami šių valstybės registrų ir klasifikatorių duomenys:

23.1.1. Gyventojų registro;

23.1.2. Juridinių vienetų registro;

23.1.3. Įmonių klasifikatoriaus;

23.1.4. Gyvenamųjų vietovių klasifikatoriaus;

23.1.5. Lietuvos valstybinio administracinio-teritorinio suskirstymo klasifikatoriaus;

23.1.6. Lietuvos apskričių klasifikatoriaus;

23.1.7. Specialiųjų žemės ir miško naudojimo sąlygų registro (klasifikatoriaus);

23.1.8. Gatvių klasifikatoriaus;

23.1.9. Kadastro vietovių klasifikatoriaus;

23.2. kuriami šie klasifikatoriai:

23.2.1. Nekilnojamojo turto naudotojų grupių klasifikatorius;

23.2.2. Ūkinės veiklos pobūdžio klasifikatorius;

23.2.3. Nuosavybės formų klasifikatorius;

23.2.4. Juridinių dokumentų klasifikatorius;

23.2.5. Nuomos ar panaudos tikslų klasifikatorius;

23.2.6. Servitutų klasifikatorius;

23.2.7. Statinių tipų klasifikatorius;

23.2.8. Nuomos ar panaudos pobūdžio klasifikatorius;

23.2.9. Įkeitimo tipų klasifikatorius (iki pradės veikti hipotekos registravimo sistema);

23.2.10. Nekilnojamojo turto naudotojų charakteristikų klasifikatorius.

24. Registro sistemoje kuriamų klasifikatorių kūrimo ir naudojimo tvarką nustato vadovaujančioji registro tvarkymo įstaiga.

25. Jeigu į registrą įrašyti duomenys dėl jo tvarkytojo kaltės neatitinka faktinių, registro tvarkytojas privalo nedelsdamas ištaisyti klaidą ir informuoti apie tai registro duomenų naudotojus, kuriems klaidingi duomenys ar jų pagrindu parengti dokumentai buvo perduoti.

26. Registro duomenų teikėjas, susipažinęs su registre laikomais jo pateiktais duomenimis, turi teisę pareikšti pretenzijas registro tvarkytojui, kuris per 5 darbo dienas turi išnagrinėti pretenzijas, priimti išvadą dėl jų tenkinimo ar atmetimo ir apie tai raštu pranešti suinteresuotam asmeniui.

**NEKILNOJAMĄJĮ TURTĄ IR TEISES Į JĮ REGISTRUOJANTYS ASMENYS; JURIDINIS PAGRINDAS ĮREGISTRUOTI NEKILNOJAMĄJĮ TURTĄ IR TEISES Į JĮ**

27. Asmenys, turintys teisę įregistruoti nekilnojamąjį turtą ir teises į jį, yra:

27.1. fiziniai, juridiniai ir kiti asmenys, įsigyjantys nekilnojamąjį turtą ar įgyjantys teises naudotis nekilnojamuoju turtu registruojant jų nekilnojamąjį turtą ir teises į jį;

27.2. apskrities viršininkas arba jo įgaliotas asmuo, o tais atvejais, kai valstybės turtą patikėjimo teise valdo valstybės įmonė, įstaiga ar organizacija – šios įmonės, įstaigos ar organizacijos vadovas arba jo įgaliotas asmuo – registruojant valstybės nekilnojamąjį turtą ir teises į jį;

27.3. savivaldybės taryba ar meras arba jų įgalioti asmenys, o tais atvejais, kai savivaldybės turtą patikėjimo teise valdo savivaldybės įmonė, įstaiga ar organizacija – šios įmonės, įstaigos ar organizacijos vadovas arba jo įgaliotas asmuo – registruojant savivaldybės nekilnojamąjį turtą ir teises į jį.

28. Juridinis pagrindas įregistruoti nekilnojamąjį turtą ir teises į jį yra:

28.1. prašymas įregistruoti nekilnojamąjį turtą ir teises į jį;

28.2. sutartis dėl nekilnojamojo turto ir nuosavybės teisių, registruojamų registre;

28.3. sutartis dėl daiktinių teisių, registruojamų registre;

28.4. savivaldybių tarybų ir valdybų sprendimai bei merų potvarkiai;

28.5. valstybės valdžios ir valdymo institucijų sprendimai;

28.6. teismo sprendimas dėl bankroto bylos iškėlimo;

28.7. teismo arba teisėjo nutartis areštuoti turtą civiliniam ieškiniui ar turto konfiskavimui užtikrinti;

28.8. tardytojo nutarimas areštuoti turtą civiliniam ieškiniui arba galimam turto konfiskavimui baudžiamojoje byloje užtikrinti;

28.9. teismo antstolio reikalavimas įregistruoti turto areštą, turto pardavimo iš varžytynių ir turto pardavimo be varžytynių aktai;

28.10. teismo sprendimas dėl turto savininko pripažinimo neveiksniu arba ribotai veiksniu;

28.11. kreditorių susirinkimo sprendimas dėl neteisminės bankroto procedūros taikymo.

29. Nekilnojamąjį turtą ir teises į jį registruoja filialų vadovų įgalioti filialų darbuotojai, atitinkantys šiuos kvalifikacinius reikalavimus:

29.1. turintys aukštąjį išsimokslinimą (arba specialųjį vidurinį išsimokslinimą žemėtvarkos ar urbanistikos srityje);

29.2. pagal vadovaujančiosios registro tvarkymo įstaigos parengtą mokymo programą išėję specialų mokymą ir turintys kvalifikacinius pažymėjimus.

30. Filialų darbuotojų, registruojančių nekilnojamąjį turtą ir teises į jį, pareigas ir teises nustato filialų nuostatai bei šių darbuotojų pareiginės (darbinės) instrukcijos, kurias tvirtina vadovaujančioji registro tvarkymo įstaiga.

**PRAŠYMŲ ĮREGISTRUOTI NEKILNOJAMĄJĮ TURTĄ IR TEISES Į JĮ PATEIKIMO TVARKA**

31. Asmuo, norintis įregistruoti nekilnojamąjį turtą ir teises į jį, pagal turto buvimo vietą pateikia biurui nustatytų formų prašymą (1 ir 2 formos pridedamos). Iki pradės funkcionuoti Centrinis duomenų bankas, prašymus įregistruoti butus, patalpas ir inžinerinius įrenginius asmenys gali pateikti filialui.

Prašymą įregistruoti nekilnojamąjį turtą ir nuosavybės teises į jį paduoda nekilnojamąjį turtą įgijęs asmuo, o registruojant daiktines teises svetimame turte, taip pat teisių į nekilnojamąjį turtą apribojimus ir turto savininko prievoles – šių teisių turėtojas arba asmuo, kurio naudai turto savininkui nustatyta prievolė. Prašymą asmuo paduoda pats arba per savo atstovą, turintį notariškai patvirtintą įgaliojimą.

32. Kartu su prašymu įregistruoti nekilnojamąjį turtą ir teises į jį turi būti pateikiami dokumentai, patvirtinantys asmens, padavusio prašymą, teises į nekilnojamąjį turtą ar šio turto savininko prievoles, žemės sklypo planas bei dokumentai apie žemės sklype esantį kitą nekilnojamąjį turtą.

33. Jeigu reikia įregistruoti bendrosios jungtinės nuosavybės teise įgytą nekilnojamąjį turtą, prašymą įregistruoti šį nekilnojamąjį turtą ir teises į jį paduoda visi bendrosios jungtinės nuosavybės teisės dalyviai arba jų rašytiniu ir notariškai patvirtintu susitarimu – vienas iš jų.

34. Prašymą įregistruoti bendrosios dalinės nuosavybės teise įgytą nekilnojamąjį turtą paduoda visi šį turtą įsigiję asmenys arba vienas iš jų, turintis tam notariškai patvirtintą kitų bendrasavininkių įgaliojimą. Jeigu asmuo teisę į bendrosios dalinės nuosavybės teise priklausančią nekilnojamojo turto dalį įgyja paveldėdamas ar pagal dovanojimo sutartį arba bendrasavininkis įstatymų nustatyta tvarka savo teises į bendrosios dalinės nuosavybės teise priklausančią nekilnojamojo turto dalį perleidžia kitam asmeniui, prašymą įregistruoti įgytą nuosavybės teisę į bendrosios dalinės nuosavybės teise priklausantį nekilnojamąjį turtą paduoda tos nekilnojamojo turto dalies įgyjėjas.

35. Atsakingas biuro (ar filialo) darbuotojas pildo nustatytos formos prašymų įregistruoti nekilnojamąjį turtą ir teises į jį registravimo knygą (3 forma pridedama). Prašymų registravimo knyga gali būti tvarkoma kompiuteriu.

36. Prašymai registruojami nedelsiant, laikantis prašymų padavimo eilės.

37. Duomenų, įrašytų prašymų registravimo knygoje, teisingumą parašais patvirtina biuro (ar filialo) vadovas arba jo įgaliotas darbuotojas ir prašymą padavęs asmuo. Prašymų registravimo knygą tvarkant kompiuteriu, prašyme dedamas spaudas, patvirtinantis, kad prašymas įregistruotas.

38. Ant prašymo uždėtame spaude įrašoma prašymo gavimo data, tikslus laikas (valandos ir minutės) bei jo numeris prašymų registravimo knygoje.

39. Padavusio prašymą asmens pageidavimu biuro darbuotojas išduoda nustatytos formos pažymą apie gauto prašymo įregistruoti nekilnojamąjį turtą ir teises į jį įregistravimą (4 forma pridedama).

40. Prašymai įregistruoti nekilnojamąjį turtą ir teises į jį paduodami atitinkamam biurui pagal nekilnojamojo turto buvimo vietą.

41. Kad duomenys būtų įrašyti į registrą, biuro darbuotojams pateikiami dokumentų originalai.

42. Prašymai įregistruoti nekilnojamąjį turtą ir teises į jį nagrinėjami Lietuvos Respublikos nekilnojamojo turto registro įstatymo 22 straipsnyje nustatyta tvarka.

43. Prašymus įregistruoti nekilnojamąjį turtą ir teises į jį nagrinėja biuro (ar filialo) vadovo įgalioti biuro (ar filialo) darbuotojai, turintys šių nuostatų 29 punkte nurodytą kvalifikaciją.

44. Prašymo nagrinėjimas įforminamas vadovaujančiosios registro tvarkymo įstaigos nustatytos formos išvada, kurią pasirašo biuro (ar filialo) vadovas arba jo įgaliotas asmuo ir išvadą parengęs specialistas.

45. Nekilnojamasis turtas ir teisės į jį registruojami registre, jeigu yra parašyta šių nuostatų 44 punkte minima išvada, siūlanti tenkinti prašymą.

46. Teisiškai neregistruojami laikini arba savavališkai pastatyti statiniai, nebaigti statyti statiniai (jeigu jie nėra nustatytąja tvarka inventorizuoti) ar savavališkai užimti žemės sklypai, taip pat nekilnojamasis turtas tuo atveju, jeigu nepateikiama teisės aktuose numatyta pajamų deklaravimo pažyma.

47. Priėmus teigiamą išvadą dėl nekilnojamojo turto ir teisių į jį registravimo, biuro darbuotojai:

47.1. sukomplektuoja Valstybinio žemės kadastro ir Statinių kadastro duomenų pagrindu parengtų dokumentų bei šių nuostatų 28 punkte nurodytų juridinių dokumentų paketą (pridėdami suinteresuoto asmens prašymą įregistruoti turtą, išvadą dėl turto registravimo, lydraštį su dokumentų apyrašu) ir vadovaujančiosios registro tvarkymo įstaigos bei filialo nustatyta tvarka per 24 valandas perduoda šį dokumentų paketą su nurodytaisiais priedais filialui;

47.2. iki pradės funkcionuoti Centrinis duomenų bankas, nedelsdami registruoja žemės sklypus ir teises į juos. Šiuo atveju dokumentai filialui neperduodami;

47.3. iš perduodamo dokumentų paketo pagamina šių dokumentų kopijas: žemės sklypo ir statinio ar buto bei patalpos plano kopiją; žemės sklypo lauko matavimo abriso kopiją; juridinio dokumento, kurio pagrindu įgytas turtas, kopiją; prašymo įregistruoti turtą kopiją; išvados dėl nekilnojamojo turto ir teisių į jį registravimo kopiją. Prireikus gali būti daromos ir kitos nuosavybės teisę į nekilnojamąjį turtą įrodančių dokumentų kopijos.

Dokumentų kopijos vadovaujančiosios registro tvarkymo įstaigos nustatyta tvarka saugomos biurų archyvuose.

48. Duomenys apie perduotas registruoti bylas ir pagrindinius nekilnojamojo turto rodiklius vadovaujančiosios registro tvarkymo įstaigos nustatyta tvarka įrašomi biurų kompiuteriais ir naudojami biurų darbui kontroliuoti, statistikai, operatyviai nekilnojamojo turto apskaitai, kitiems tikslams.

49. Biurų (ar filialų) darbuotojai turi teisę atsisakyti įregistruoti nekilnojamąjį turtą Lietuvos Respublikos nekilnojamojo turto registro įstatymo 34 straipsnyje nustatytais atvejais.

50. Dokumentai turi būti pateikti registruoti lietuvių kalba. Jeigu nekilnojamąjį turtą ar teises į jį apibūdinantys dokumentai surašyti ne lietuvių kalba, pridedami jų vertimai, patvirtinti vertėjo parašu. Už registrui pateiktų dokumentų vertimo teisingumą atsako vertėjas. Jeigu dėl netikslaus vertimo į registrą įrašomi klaidingi duomenys, atsiradusios dėl to žalos registro tvarkytojas neatlygina.

**NEKILNOJAMOJO TURTO IR TEISIŲ Į JĮ REGISTRAVIMAS**

51. Nekilnojamasis turtas ir teisės į jį registruojamos pagal nekilnojamojo turto buvimo vietą:

51.1. žemės sklypai – biuruose (iki pradės funkcionuoti Centrinis duomenų bankas);

51.2. statiniai ir kitas nekilnojamasis turtas (taip pat žemės sklypai, pradėjus funkcionuoti Centriniam duomenų bankui) – filialuose.

52. Biurų ir filialų veiklos teritoriją nustato vadovaujančioji registro tvarkymo įstaiga.

53. Duomenys įvedami darbo dienomis nuo 9 iki 18 valandos. Kitu laiku duomenys įvedami tik suderinus tai su Duomenų centru.

Nekilnojamasis turtas ir teisės į jį laikomi įregistruotais nuo to momento, kada biuras ir filialas gauna patvirtinimą iš Centrinio duomenų banko apie registro duomenų originalo atnaujinimą. Patvirtinimo formą, turinį ir perdavimo biurams ir filialams tvarką nustato vadovaujančioji registro tvarkymo įstaiga. Nuosavybės teisių į išlikusį nekilnojamąjį turtą atkūrimo bei žemės reformos metu parengtos dokumentų bylos po įregistravimo grąžinamos apskrities viršininko administracijos atitinkamo rajono, miesto žemėtvarkos skyriui.

54. Kiekvieną darbo dieną vadovaujančiosios registro tvarkymo įstaigos nustatyta tvarka parengiami praėjusią darbo dieną įregistruoti nauji ar pakeisti registro duomenys, daromos duomenų banko kopijos, atliekami kiti profilaktikos darbai.

55. Biurai ir filialai, gavę patvirtinimą apie duomenų įrašymą į Centrinį duomenų banką, spausdina vadovaujančiosios registro tvarkymo įstaigos nustatytos formos nekilnojamojo turto nuosavybės, naudojimo ar nuomos teisę patvirtinančius pažymėjimus – pažymėjimą apie Nekilnojamojo turto registre įregistruotą statinį (butą, patalpas) ir teises į jį arba pažymėjimą apie Nekilnojamojo turto registre įregistruotą žemės sklypą ir teises į jį (5 ir 6 formos pridedamos), arba šių pavadinimų pažymas, kurių reikia nekilnojamojo turto sandoriams atlikti (7 ir 8 formos pridedamos). Iki pradės funkcionuoti Centrinis duomenų bankas, biurai ir filialai turi teisę išduoti statinių įregistravimą patvirtinančius pažymėjimus be Centrinio duomenų banko patvirtinimo.

Nekilnojamojo turto ir teisių į jį įregistravimą patvirtinantys dokumentai, pažymos, kurių reikia nekilnojamojo turto sandoriams atlikti, ir kiti iš duomenų banko gauti dokumentai asmenims įteikiami asmeniškai arba jų pageidavimu (įrašytu prašyme įregistruoti nekilnojamąjį turtą ir teises į jį) išsiunčiami paštu. Šie dokumentai išduodami tik pateikus kvitą, patvirtinantį, jog sumokėtas atlyginimas už įregistravimą ar pažymos (arba kito dokumento) išdavimą.

56. Sutartimi ar kitu įstatymų ar Lietuvos Respublikos Vyriausybės nustatytu būdu perleidus nekilnojamąjį turtą kitam asmeniui, registro įrašai apie turtą perleidusį asmenį bei jo turėtą nekilnojamąjį turtą saugomi Centrinio duomenų banko duomenų archyve.

57. Dokumentų kopijos biuruose ir filialuose saugomos Lietuvos Respublikos archyvų įstatymo bei vadovaujančiosios registro tvarkymo įstaigos nustatyta tvarka. Kiekvienoje archyvinėje dokumentų byloje turi būti išspausdinta ir saugoma įrašo registre kopija.

58. Nekilnojamojo turto ir teisių į jį teisinis registravimas, dokumentų spausdinimas ir išdavimas atliekami pagal vadovaujančiosios registro tvarkymo įstaigos parengtus ir patvirtintus metodinius nurodymus.

**NEKILNOJAMOJO TURTO IR TEISIŲ Į JĮ PAKEITIMŲ REGISTRAVIMO TVARKA**

59. Prašymas pakeisti įrašą registre teikiamas biurui pagal nekilnojamojo turto buvimo vietą ir ta pačia tvarka, kaip ir jį registruojant.

60. Asmuo, pageidaujantis pakeisti įrašą registre, be prašymo, turi pateikti biurui šių nuostatų 28 punkte nurodytus dokumentus ir kvitą, patvirtinantį, jog sumokėtas atlyginimas už registro duomenų pakeitimą.

61. Prašymas pakeisti įrašą registre registruojamas, nagrinėjamas, pakeitimai registruojami ta pačia tvarka ir terminais, kaip ir įregistruojant nekilnojamąjį turtą ir teises į jį.

62. Keičiant registro rodiklius, po kiekvieno pakeitimo suformuojama atskira registro versija, kuri kartu su registro numeriu yra unikali šalies mastu (laikinai, kol vykdomas dokumentinis statinių registravimas, šiuo numeriu laikomas inventorinės bylos numeris).

63. Jeigu pasikeitus registro rodikliams nekilnojamasis turtas išregistruojamas, pereina kitam naudotojui ar pasikeičia naudotojo daiktinės teisės, duomenys apie išregistruotą nekilnojamąjį turtą ir pasikeitusias teises į jį saugomi neterminuotai.

**ŽYMŲ ĮRAŠYMAS Į REGISTRĄ**

64. Žyma į registrą įrašoma gavus:

64.1. teismo sprendimą dėl bankroto bylos iškėlimo;

64.2. teismo arba teisėjo nutartį areštuoti turtą civiliniam ieškiniui ar turto konfiskavimui baudžiamojoje byloje užtikrinti;

64.3. tardytojo nutarimą areštuoti turtą civiliniam ieškiniui arba galimam turto konfiskavimui baudžiamojoje byloje užtikrinti;

64.4. teismo antstolio reikalavimą areštuoti turtą;

64.5. teismo sprendimą dėl nekilnojamojo turto savininko pripažinimo neveiksniu arba ribotai veiksniu;

64.6. kreditorių susirinkimo sprendimą dėl neteisminės bankroto procedūros taikymo;

64.7. hipotekos teisėjo nutartį areštuoti įkeistą turtą ar parduoti įkeistą turtą iš varžytynių.

65. Žymas į registrą įrašo specialistai, turintys šių nuostatų 29 punkte nurodytą kvalifikaciją.

66. Žymos įrašomos į registrą vadovaujančiosios registro tvarkymo įstaigos nustatyta tvarka.

67. Žymos registre panaikinamos gavus atitinkamos institucijos juridiškai įformintą dokumentą apie suvaržymų disponuoti nekilnojamuoju turtu panaikinimą.

68. Kol žymos registre nepanaikintos, išduoti pažymas apie nekilnojamojo turto perleidimą, teisių suvaržymą ir kitas juridines operacijas draudžiama.

**REGISTRO SĄVEIKA SU KITAIS VALSTYBĖS REGISTRAIS IR KADASTRAIS**

69. Registrui funkcionuoti vartojama šių valstybės registrų ir kadastrų informacija:

69.1. Gyventojų registro – asmens kodas ir fizinio asmens vardas, pavardė;

69.2. Juridinių vienetų registro – juridinio asmens kodas ir pavadinimas;

69.3. Miškų kadastro – miško žemės sklypo kadastrinis adresas;

69.4. Gelmių kadastro – nekilnojamojo turto naudojimo apribojimai, susiję su gelmių ištekliais;

69.5. Saugomų teritorijų kadastro – nekilnojamojo turto naudojimo apribojimai, susiję su saugomomis teritorijomis;

69.6. Kultūros paveldo registro – nekilnojamojo turto naudojimo apribojimai, susiję su kultūros paveldo objektais;

69.7. adresų duomenų bazės (registro) – naudojant unikalų turto vieneto adresą, į kurį įeina žemės sklypo kadastrinis adresas, unikalus statinio numeris, žemės sklypo ir (ar) statinio pašto adresas, kiti adreso ir geoinformacijos duomenys.

70. Centrinis duomenų bankas per 24 valandas nuo hipotekos skyriaus paklausimo apie nekilnojamąjį turtą ir teises į jį pateikia hipotekos įstaigai pagal turto buvimo vietą šiuos įregistruotus registre duomenis apie įkeičiamą nekilnojamąjį turtą ir teises į jį (bei jų pasikeitimus):

70.1. duomenis apie daiktines teises, nustatytas šių nuostatų 21.5 ir 21.6 punktuose;

70.2. žemės sklypo kadastrinį numerį;

70.3. statinio (buto, patalpų) unikalų numerį;

70.4. duomenis, identifikuojančius nekilnojamojo turto savininką, nuomininką ar naudotoją.

71. Jeigu registre įrašyta informacija apie tai, kad nekilnojamasis turtas yra įkeistas, jam uždedamas areštas ar nustatomi kiti apribojimai disponuoti šiuo turtu, Centrinis duomenų bankas per 24 valandas informuoja apie tai Centrinę hipotekos įstaigą.

Duomenų pateikimo hipotekos skyriams tvarka nustatoma atskira sutartimi tarp vadovaujančiosios registro tvarkymo įstaigos ir Centrinės hipotekos įstaigos.

Hipotekos įstaigos, įregistravusios (ar padariusios pakeitimus apie hipoteką) nekilnojamojo turto įkeitimo teisę (hipoteką), Hipotekos registro nuostatų 80 straipsnio nustatyta tvarka ir terminais perduoda Centriniam duomenų bankui Nekilnojamojo turto registro nuostatų (t. y. šių nuostatų) 21.7 punkte nurodytus duomenis. Hipotekos teisėjui priėmus nutartį areštuoti įkeistą turtą ar parduoti jį varžytynėse, hipotekos įstaiga per 24 valandas informuoja apie tai Centrinį duomenų banką. Duomenų pateikimo Centriniam duomenų bankui forma nustatoma atskiroje sutartyje tarp Centrinės hipotekos įstaigos ir vadovaujančiosios registro tvarkymo įstaigos.

72. Duomenų apsikeitimo tarp registro ir kitų valstybės registrų (kadastrų, klasifikatorių) tvarka nustatoma pagal atskirą jų vadovaujančiųjų tvarkymo įstaigų susitarimą. Šis registras ir Hipotekos registras keičiasi duomenimis šių nuostatų 70 ir 71 punktuose nustatyta tvarka.

**REGISTRO DUOMENŲ NAUDOJIMAS**

73. Registro duomenys yra vieši, išskyrus įstatymų ir kitų teisės aktų nustatytus atvejus.

74. Valstybės valdžios ir valdymo institucijoms Lietuvos Respublikos Vyriausybės nustatyta tvarka duomenys, kurių reikia jų veiklai užtikrinti, teikiami neatlygintinai, joms suteikiama galimybė naudotis Centrinio duomenų banko duomenimis (peržiūrėti juos). Tuo atveju, kai registro duomenų pagrindu vartotojas nori gauti apibendrintus ar susistemintus registro duomenis, jų mašinogramas, įvairią statistiką bei analizę, duomenys teikiami pagal sutartis su jų vartotojais, apskaičiavus išlaidas, susijusias su šių duomenų parengimu.

Duomenys valstybės registrų (kadastrų, klasifikatorių) tvarkytojams teikiami, jeigu šie tvarkytojai turi nustatytąja tvarka patvirtintus registrų (kadastrų, klasifikatorių) nuostatus, kuriuose reglamentuota gaunamų duomenų panaudojimo tvarka.

Valstybės valdžios ir valdymo institucijos, turinčios teisę neatlygintinai naudotis registro duomenimis (peržiūrėti juos), sudaro su vadovaujančiąja registro tvarkymo įstaiga sutartį dėl duomenų peržiūrėjimo tvarkos ir sumoka vadovaujančiosios registro tvarkymo įstaigos nustatytą abonentinį mokestį, kurio lėšos naudojamos elektroninio pašto sistemai palaikyti ir plėsti.

Jeigu registro duomenys bus teikiami per vadovaujančiosios registro tvarkymo įstaigos įgaliotus registro duomenų platintojus, duomenų vartotojai sudaro su duomenų platintojais vadovaujančiosios registro tvarkymo įstaigos nustatytos formos ir turinio sutartis.

75. Registro duomenys teikiami:

75.1. išduodant juridinę galią turinčias pažymas apie nekilnojamąjį turtą;

75.2. teikiant peržiūrėti informaciją į kompiuterio ekraną iš Centrinio duomenų banko;

75.3. išduodant informacinius išrašus. Šie išrašai juridinės galios neturi ir gali būti teikiami suinteresuotiems asmenims elektroniniu paštu, telefonu, faksu ir kitomis ryšių priemonėmis.

76. Fizinis ar juridinis asmuo turi teisę sužinoti šią registre saugomą informaciją:

76.1. registro numerį;

76.2. registravimo (paskutinio registro įrašo tikslinimo) datą;

76.3. nekilnojamojo turto kadastrinį adresą (kadastro vietovė, blokas, kadastrinis numeris);

76.4. nekilnojamojo turto pašto adresą (pagal nekilnojamojo turto registravimo datą);

76.5. nekilnojamojo turto savininką, nuomininką ar naudotoją, bendrasavininkius (kiekvieno iš jų valdomą dalį ir nuomos ar panaudos sutarčių galiojimo terminus, jeigu jos sudarytos);

76.6. žemės sklypo plotą;

76.7. žemės sklypo apmokestinamąją vertę;

76.8. statinius ir kitus inžinerinius įrenginius, patalpas, butus (jų tipą);

76.9. statinio, inžinerinio įrenginio savininką, nuomininką ar naudotoją, jeigu jie nesutampa su žemės sklypo savininku, valstybinės žemės nuomininku ar naudotoju;

76.10. kitas daiktines teises į nekilnojamąjį turtą;

76.11. daiktinių teisių apribojimus;

76.12. hipoteką (įkeitimą);

76.13. žemės sklypo planą (jo ribas, gretimybes, pastatų ir statinių kontūrus bei žemės sklypo kadastrinius numerius) ir kitus geoinformacijos duomenis.

77. Juridinę galią turinčios pažymos, kurių reikia nekilnojamojo turto sandoriams atlikti, išduodamos fizinių ar juridinių asmenų prašymu. Šios pažymos rengiamos biuruose (ar filialuose) ir:

77.1. galioja 15 dienų nuo jų išdavimo dienos;

77.2. yra griežtos atskaitomybės (t. y. turi unikalų numerį);

77.3. yra registruojamos. Pažymų registravimo tvarką ir formą nustato vadovaujančioji registro tvarkymo įstaiga.

78. Jeigu teikiama informacija iš Centrinio duomenų banko į vartotojo kompiuterį, sutartyje nustatomos duomenų vartotojų teisės ir atsakomybė. Kai kuriais atvejais pagal vadovaujančiosios registro tvarkymo įstaigos ir duomenų vartotojo susitarimą gali būti nustatomas vidutinis mėnesinis ir abonentinis duomenų vartotojo mokamas už šias paslaugas atlyginimas.

79. Kitais būdais informacija Centrinio duomenų banko duomenų pagrindu teikiama duomenų vartotojams pagal vadovaujančiosios registro tvarkymo įstaigos ir duomenų vartotojų sutartis.

80. Duomenų vartotojai be vadovaujančiosios registro tvarkymo įstaigos sutikimo negali perduoti registro duomenų kitiems asmenims.

81. Kitiems asmenims, pateikusiems prašymus gauti informaciją apie nekilnojamąjį turtą arba norintiems gauti informaciją per kompiuterinę ryšių sistemą, duomenys teikiami atlygintinai.

82. Už fizinių ir juridinių asmenų naudojimąsi registro duomenimis imamas toks atlyginimas:

82.1. už vieną paiešką duomenų bazėje – 10 litų;

82.2. už vienos registro pozicijos peržiūrėjimą ekrane ir registro išrašą – 10 litų;

82.3. už pažymą, kurios reikia nekilnojamojo turto sandoriui atlikti, – 25 litai;

82.4. už žemės sklypo plano kopiją (11 formato) – 3 litai;

82.5. už žemės sklypo plano kopiją (didesnio negu 11 formato) – 5 litai.

83. Atlyginimą už naudojimąsi registro duomenimis moka duomenų vartotojas pagal registro tvarkytojo pateiktą sąskaitą arba laikydamasis sutartyje tarp duomenų vartotojo ir vadovaujančiosios registro tvarkymo įstaigos nustatytos kitos tvarkos.

Neteikiami duomenys apie asmens ar asmenų grupės turimą visą nekilnojamąjį turtą, t. y. vienu metu gali būti pateikiami ne daugiau kaip vieno nekilnojamojo turto objekto duomenys. Duomenys apie asmenų turimą turtą pateikiami tik valstybės teisėsaugos ir saugumo institucijų prašymu, gavus oficialų jų paklausimą.

Šiais nuostatais patvirtinti atlyginimo už nekilnojamojo turto ir teisių į jį įregistravimą registre bei naudojimąsi registro duomenimis dydžiai indeksuojami kartą per ketvirtį (taikomas ketvirčio kainų indeksas, jeigu jis didesnis negu 1,1).

Pažymos, kurių reikia nekilnojamojo turto sandoriams atlikti, turi būti parengtos ne vėliau kaip per 10 darbo dienų nuo prašymo išduoti šį dokumentą padavimo. Pažymos rengiamos tik pateikus kasos čekius (kvitą) apie sumokėtą atlyginimą. Asmenims pageidaujant, šios pažymos gali būti parengtos ir skubos tvarka. Tuomet už jas atsiskaitoma vadovaujančiosios registro tvarkymo įstaigos nustatyta tvarka.

84. Vadovaujančioji registro tvarkymo įstaiga kartą per metus oficialiai skelbia šiuos suvestinius registro duomenis (šie duomenys bus rengiami pradėjus funkcionuoti Centriniam duomenų bankui):

84.1. įregistruotų per metus nekilnojamojo turto vienetų (atskirai žemės sklypų, statinių ir butų) skaičių pagal rajonus, miestus ir iš viso Respublikoje;

84.2. bendrą įregistruotų nekilnojamojo turto vienetų (atskirai žemės sklypų, statinių ir butų) skaičių pagal rajonus, miestus ir iš viso Respublikoje;

84.3. įregistruotų nekilnojamojo turto vienetų (atskirai žemės sklypų, statinių ir butų) vidutinę apmokestinamąją ir rinkos kainas bei jų palyginimą su ankstesniu laikotarpiu pagal rajonus, miestus ir iš viso Respublikoje;

84.4. nekilnojamojo turto perleidimo atvejų skaičių priklausomai nuo perleidimo tipų (atskirai žemės sklypų, statinių ir butų) pagal rajonus, miestus ir iš viso Respublikoje.

**REGISTRO DUOMENŲ PERDAVIMAS Į UŽSIENIO VALSTYBES**

85. Registro duomenys užsienio šalių asmenims pateikiami ta pačia tvarka, kaip ir Lietuvos Respublikos asmenims. Jeigu duomenis reikia perduoti užsienyje esančiam asmeniui, tai atliekama pagal vadovaujančiosios registro tvarkymo įstaigos ir šio asmens sutartį bei gavus Valstybinės duomenų apsaugos inspekcijos leidimą, jeigu kitaip nenumatyta Lietuvos Respublikos tarptautinėse sutartyse, jeigu tai nepažeidžia duomenų subjekto teisių ir jeigu šalyje, į kurią perduodami duomenys, garantuojama tinkama teisinė asmens duomenų apsauga (pagal Lietuvos Respublikos asmens duomenų teisinės apsaugos įstatymo 11 straipsnį).

86. Suvestiniai ir analitiniai registro duomenys užsienio valstybėms teikiami Lietuvos Respublikos sutarčių su užsienio valstybėmis numatytais atvejais.

87. Registro duomenys tarptautiniais kompiuterių tinklais teikiami tik Lietuvos Respublikos įstatymų bei kitų teisės aktų numatytais atvejais.

**REGISTRO APSAUGA**

88. Registro apsauga susideda iš 2 pagrindinių dalių:

88.1. registro duomenų apsaugos;

88.2. registro sistemoje funkcionuojančios kompiuterių technikos ir ryšių linijų apsaugos.

89. Remdamasi Lietuvos Respublikos įstatymais – Valstybės paslapčių įstatymu, Asmens duomenų teisinės apsaugos įstatymu, Statistikos įstatymu bei Konkurencijos įstatymu ir kitais teisės aktais, nustatančiais informacijos apsaugos tvarką, taip pat šiais nuostatais, registro duomenų apsaugą organizuoja vadovaujančioji registro tvarkymo įstaiga.

90. Vadovaujančioji registro tvarkymo įstaiga privalo įvesti tokią registro duomenų apsaugos tvarką, kuri:

90.1. užtikrintų visų rūšių ir formų informacijos apsaugą jos registravimo, perdavimo ryšių linijomis, saugojimo, apdorojimo ir naudojimo metu;

90.2. užkirstų kelią slaptos ir neskelbtinos (konfidencialios) informacijos atskleidimui;

90.3. užtikrintų saugomos informacijos tikslumą (t. y. atitikimą duomenis, kurių pagrindu ši informacija buvo įrašyta į registro duomenų bankus);

90.4. užtikrintų teikiamų vartotojams kompiuterinio ryšio kanalais duomenų teisingumą.

91. Siekdama apsaugoti duomenis nuo tyčinių ar netyčinių veiksmų, kuriais siekiama pasinaudoti registro duomenų bazėmis neteisėtu būdu, pažeisti registro funkcionalumą ar jo duomenų patikimumą, vadovaujančioji registro tvarkymo įstaiga nustato duomenų apsaugos klases.

Centrinio duomenų banko tvarkytojas privalo sudaryti tvarkomos bazės duomenų apsaugos klasių sąrašą. Duomenys į apsaugos klases skirstomi laikantis šių nuostatų 89 punkte nurodytų Lietuvos Respublikos įstatymų ir atsižvelgiant į tų duomenų vertę bei svarbą duomenų bazės funkcionalumui palaikyti. Kiekvienos duomenų apsaugos klasei nurodomi priklausantys tai klasei duomenys, jų kodavimo būdai (rašant tai į duomenų bazę arba perduodant ryšių linijomis), duomenų bazės abonentų (t. y. asmenų ar programų sistemų) įgaliojimų tikrinimo sąlygos.

Pagal apsaugos klases skirstomi ne tik registro, bet ir pagalbiniai duomenys (duomenų bazės abonentų sąrašai, vartotojų slaptažodžių sąrašai, kompiuterių programų valdymo duomenys ir panašiai).

92. Užtikrindamas registro apsaugą, Duomenų centras:

92.1. sudaro tvarkomos duomenų bazės abonentų įgaliojimų klasių sąrašą, nurodo, kokius veiksmus gali daryti su registro duomenimis tos klasės įgaliojimus turintis registro duomenų bazės abonentas;

92.2. sudaro tvarkomos duomenų bazės abonentų kategorijų sąrašą, nurodo kiekvienos kategorijos abonentams, kuri įgaliojimų klasė jiems yra suteikta ir su kuriais registro duomenimis jie gali dirbti. Kategorijų suteikimo tvarką registro duomenų bazės abonentams nustato vadovaujančioji registro tvarkymo įstaiga (biurai ir filialai, sudarydami duomenų bazės naudotojų įgaliojimų klasių sąrašą, abonentų kategorijų sąrašą bei nustatydami kategorijų suteikimo tvarką, derina tai su vadovaujančiąja registro tvarkymo įstaiga ir Duomenų centru);

92.3. nustato Centrinio duomenų banko abonentų klasių ir kategorijų sąrašą, jų suteikimo tvarką.

93. Registro duomenų bazės abonentų tapatumas nustatomas taip:

93.1. vadovaujančioji registro tvarkymo įstaiga nustato Centrinio duomenų banko naujo abonento registravimo kompiuteryje procedūras ir duomenis, kurių reikia abonento tapatumui įrodyti;

93.2. Centrinį duomenų banką tvarkantis Duomenų centras nustato,kaip abonentas turi įrodyti savo tapatumą.

94. Registro tvarkymo įstaigų darbuotojų veiksmus ypatingomis aplinkybėmis nustato jų pareiginės instrukcijos.

Centrinio duomenų banko darbuotojų veiksmus ypatingomis aplinkybėmis nustato Duomenų centro nuostatai ir šio centro darbuotojų pareiginės instrukcijos.

95. Registro tvarkymo įstaigų darbuotojams, atskleidusiems registro duomenis, taikoma įstatymų numatyta atsakomybė.

96. Duomenų centre, biuruose ir filialuose esamos kompiuterių technikos ir patalpų apsaugos taisykles nustato vadovaujančioji registro tvarkymo įstaiga.

Centrinio duomenų banko kompiuterių technikos, patalpų, archyvų, ryšių linijų apsaugos taisykles nustato Duomenų centro nuostatai.

**REGISTRO FINANSAVIMAS**

97. Registras tvarkomas iš šių lėšų:

97.1. Lietuvos Respublikos valstybės biudžeto skiriamų lėšų;

97.2. įplaukų už nekilnojamojo turto ir teisių į jį įregistravimą;

97.3. įplaukų už naudojimąsi registro duomenimis.

98. Registras finansuojamas iš Lietuvos valstybės biudžeto kasmet pagal vadovaujančiosios registro tvarkymo įstaigos – Žemės ir kito nekilnojamojo turto kadastro ir registro valstybės įmonės steigėjų sudarytą ir patvirtintą registro sąmatą.

Sudarant registro sąmatą, atsižvelgiama į tai, kiek reikės Lietuvos Respublikos valstybės biudžeto lėšų, kiek numatoma gauti įplaukų už nekilnojamojo turto ir teisių į jį įregistravimą ir įplaukų už naudojimąsi registro duomenimis (sumos nurodomos atskirai), kad būtų užtikrintas registro sistemos funkcionavimas.

**ATLYGINIMAS UŽ NEKILNOJAMOJO TURTO IR TEISIŲ Į JĮ REGISTRAVIMĄ**

99. Iki pradės funkcionuoti Centrinis duomenų bankas, nustatant atlyginimą už nekilnojamojo turto registravimą, vadovaujamasi Lietuvos Respublikos Vyriausybės 1992 m. balandžio 30 d. nutarimu Nr. 316 „Dėl Lietuvos Respublikos valstybinio žemės (su nekilnojamojo turto elementais) kadastro nuostatų tvirtinimo“ (Žin., 1992, Nr. [18-539](https://www.e-tar.lt/portal/lt/legalAct/TAR.566183A9F3C0)) patvirtintuose Lietuvos Respublikos valstybinio žemės (su nekilnojamojo turto elementais) kadastro nuostatuose numatytu atlyginimu už žemės sklypų teisinį registravimą ir Valstybinės konkurencijos ir vartotojų teisių gynimo tarnybos prie Lietuvos Respublikos Vyriausybės patvirtintu atlyginimu už statinių teisinį registravimą. Tuo remiantis:

99.1. už žemės sklypų teisinį registravimą imamas toks atlyginimas:

99.1.1. įsigyjant nuosavybėn valstybinės žemės sklypą žemės ūkio veiklai – 0,3 procento apmokestinamosios (nominalios indeksuotos) žemės kainos;

99.1.2. išsinuomojant žemės sklypą žemės ūkio veiklai daugiau kaip 3 metams – 0,1 procento apmokestinamosios (nominalios indeksuotos) žemės kainos;

99.1.3. įsigyjant nuosavybėn valstybinės žemės sklypą ne žemės ūkio veiklai ne aukciono tvarka – 0,5 procento apmokestinamosios (nominalios indeksuotos) žemės kainos;

99.1.4. įsigyjant nuosavybėn ar išsinuomojant valstybinės žemės sklypą ne žemės ūkio veiklai aukcione – 0,5 procento aukcione nustatytos žemės kainos;

99.1.5. išsinuomojant žemės sklypą ne žemės ūkio veiklai daugiau kaip 3 metams – 0,3 procento apmokestinamosios (nominalios indeksuotos) žemės kainos;

99.1.6. įsigyjant ar išsinuomojant valstybinės žemės sklypą ne žemės ūkio veiklai savivaldybių nustatytomis kainomis – 0,3 procento nustatytosios parduodamo ar išnuomojamo sklypo žemės kainos;

99.1.7. įsigyjant nuosavybėn ar išsinuomojant valstybinės žemės sklypą užsienio valstybių diplomatinėms ar konsulinėms įstaigoms steigti – 450 litų;

99.1.8. įsigyjant nuosavybėn kito piliečio privačios žemės sklypą – 0,3 procento pirkimo-pardavimo sutartyje nurodytos žemės sklypo kainos. Jeigu ši kaina yra mažesnė už apmokestinamąją (nominalią indeksuotą) žemės sklypo kainą, mokestis skaičiuojamas nuo apmokestinamosios (nominalios indeksuotos) žemės kainos;

99.1.9. I grupės invalidai ir senatvės pensininkai, kurių šeimose nėra darbingų asmenų, Vyčio kryžiaus ordinu apdovanoti asmenys šių nuostatų 99.1.1 – 99.1.8 punktuose nurodytais atvejais moka 30 procentų atlyginimo už žemės sklypo teisinį registravimą;

99.1.10. už pirmosios eilės įpėdinių paveldėto žemės sklypo registravimą mokama 0,1 procento apmokestinamosios (nominalios indeksuotos) žemės kainos;

99.2. už registro duomenų atnaujinimą imamas atlyginimas, kuris atitinka 25 procentus atlyginimo už pirminį registravimą;

99.3. biudžetinės įstaigos ir organizacijos bei įstaigos, atleistos nuo žemės mokesčio, registruodamos žemės sklypus, už registravimą moka 10 litų;

99.4. grąžinant žemės ūkio paskirties žemę buvusiems savininkams ar jų paveldėtojams natūra ar perduodant neatlygintinai nuosavybėn lygiavertį turėtajam žemės sklypą, atlyginimas už žemės sklypų registravimą registre įskaičiuojamas į žemės reformos žemėtvarkos projektų rengimo kainą ir už šių žemės sklypų registravimą registre moka atitinkamų apskričių viršininkų administracijos pagal filialų pateiktas sąskaitas;

99.5. pasibaigus mėnesiui, apskričių viršininkų administracijoms pervedama iki 50 procentų lėšų, gautų už Lietuvos Respublikos nuosavybės teisių į išlikusį nekilnojamąjį turtą atkūrimo įstatymo nustatyta tvarka suformuotų žemės ūkio paskirties žemės sklypų, miško sklypų bei vandens telkinių, kurių registravimo dokumentai parengti vykdant žemės reformos darbus, teisinį registravimą registre (atskaičius privalomąsias įmokas į Lietuvos Respublikos valstybės biudžetą) pagal sutartis tarp filialų ir atitinkamų apskričių viršininkų administracijų. Šios lėšos naudojamos kompiuterių, dauginimo ir kitos technikos bei įrangos, susijusios su žemėtvarkos darbais, įsigijimo išlaidoms padengti, apskričių viršininkų administracijų rajonų, miestų žemėtvarkos skyrių darbuotojų priemokoms mokėti;

99.6. už statinių teisinį registravimą imamas atlyginimas, nustatytas Valstybinės konkurencijos ir vartotojų teisių gynimo tarnybos prie Lietuvos Respublikos Vyriausybės 1996 m. gegužės 21 d. patvirtintame techninio inventorizavimo darbų kainoraštyje;

99.7. tais atvejais, kai apskaičiuotas atlyginimas už nekilnojamojo turto registravimą registre yra mažesnis negu 10 litų, už nekilnojamojo turto registravimą mokamas 10 litų atlyginimas;

99.8. lėšos, gautos už žemės sklypų registravimą, kaupiamos filialų sąskaitose ir naudojamos Lietuvos Respublikos nekilnojamojo turto registro įstatymo ir filialų nuostatų numatyta tvarka;

99.9. asmenys atleidžiami nuo atlyginimo už nekilnojamojo turto registravimą arba atlyginimas už jį mažinamas Lietuvos Respublikos Vyriausybės nustatyta tvarka.

**NEKILNOJAMOJO TURTO REGISTRO LIKVIDAVIMAS**

100. Registras likviduojamas vadovaujantis Lietuvos Respublikos nekilnojamojo turto registro įstatymo 45 straipsnyje nustatyta tvarka.

\_\_\_\_\_\_\_\_\_\_\_\_\_\_

1 forma

|  |  |
| --- | --- |
|  (fizinio asmens vardas, pavardė, asmens kodas; juridinio asmens pavadinimas, kodas) (įgalioto asmens vardas, pavardė, asmens kodas, įgaliojimo dokumento data, numeris)Adresas:  (gatvė, namo Nr., buto Nr., kaimas, miestas (rajonas), telefono Nr., fakso Nr.) | **PRAŠYMAS**įregistruoti nekilnojamąjį turtą ir teises į jį  (data)  (sudarymo vieta) |

**Žemės ir kito nekilnojamojo turto**

**kadastro ir registro valstybės įmonės**

**\_\_\_\_\_\_\_\_\_\_\_\_\_\_\_\_\_\_\_\_\_\_filialo**

**\_\_\_\_\_\_\_\_\_\_\_\_\_\_\_\_\_\_\_\_\_\_miesto (rajono)**

**Gyventojų aptarnavimo biurui**

Prašau

 (savininko (naudotojo) vardas, pavardė, asmens kodas; juridinio asmens pavadinimas, kodas)

 vardu

Nekilnojamojo turto registre įregistruoti

pagal šiuos pridedamus dokumentus:

Nekilnojamojo turto registro pažymėjimą ir prie prašymo pateiktus dokumentus prašau įteikti

(paštu, asmeniškai)

 (parašas) (vardas, pavardė)

\_\_\_\_\_\_\_\_\_\_\_\_\_\_

2 forma

|  |  |
| --- | --- |
|  (fizinio asmens vardas, pavardė, asmens kodas; juridinio asmens pavadinimas, kodas; įgalioto asmens vardas, pavardė, asmens kodas, įgaliojimo pagrindas, dokumento data, numeris)Adresas: (gatvė, namo Nr., buto Nr., kaimas, miestas (rajonas), telefono Nr.) (fizinio asmens vardas, pavardė, asmens kodas; juridinio asmens pavadinimas, kodas; įgalioto asmens vardas, pavardė, asmens kodas, įgaliojimo dokumento data, numeris)Adresas: (gatvė, namo Nr., buto Nr., kaimas, miestas (rajonas), telefono Nr.)(fizinio asmens vardas, pavardė, asmens kodas; juridinio asmens pavadinimas, kodas; įgalioto asmens vardas, pavardė, asmens kodas, įgaliojimo dokumento data, numeris)Adresas: (gatvė, namo Nr., buto Nr., kaimas, miestas (rajonas), telefono Nr.)(fizinio asmens vardas, pavardė, asmens kodas; juridinio asmens pavadinimas, kodas; įgalioto asmens vardas, pavardė, asmens kodas, įgaliojimo dokumento data, numeris) | **PRAŠYMAS****įregistruoti nekilnojamąjį turtą ir teises** **į jį bendrosios (dalinės, jungtinės)****nuosavybės (naudojimo) teise**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (data)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (sudarymo vieta) |

**Žemės ir kito nekilnojamojo turto**

**kadastro ir registro valstybės įmonės**

**\_\_\_\_\_\_\_\_\_\_\_\_\_\_\_\_\_\_\_\_\_\_filialo**

**\_\_\_\_\_\_\_\_\_\_\_\_\_\_\_\_\_\_\_\_\_\_miesto (rajono)**

**Gyventojų aptarnavimo biurui**

Prašau

(savininko (naudotojo) vardas, pavardė, asmens kodas; juridinio asmens pavadinimas, kodas)

 vardu

Nekilnojamojo turto registre įregistruoti

 pagal

šiuos pridedamus dokumentus:

Nekilnojamojo turto registro pažymėjimą ir prie jo pateiktus dokumentus prašau įteikti

 .

(paštu, asmeniškai)

 (parašas) (vardas, pavardė)

 (parašas) (vardas, pavardė)

 (parašas) (vardas, pavardė)

\_\_\_\_\_\_\_\_\_\_\_\_\_\_

3 forma

Žemės ir kito nekilnojamojo turto kadastro ir registro valstybės įmonės \_\_\_\_\_\_\_\_\_\_\_\_\_\_\_\_\_\_\_\_ filialo \_\_\_\_\_\_\_\_\_\_\_\_\_\_\_\_\_ miesto (rajono) Gyventojų aptarnavimo biuro prašymų įregistruoti nekilnojamąjį turtą ir teises į jį registravimo knyga

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Prašymo | Prašymą |  | Prašymą | Prašymo | Prašymą įregistravusio asmens | Įrašas apie | Įrašas apie | Įrašai apie |
| įregistravimo eilės Nr. | pateikusio asmens (įgalioto asmens) vardas, pavardė | Trumpas prašymo turinys | pateikusio asmens parašas | įregistravimo data (mėnuo, diena, valanda, minutės) | vardas, pavardė | parašas | išduotą pažymą | prašymo atsiėmimą | sprendimą dėl prašymo tenkinimo |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

\_\_\_\_\_\_\_\_\_\_\_\_\_\_

4 forma

|  |  |
| --- | --- |
| Žemės ir kito nekilnojamojo turtokadastro ir registro valstybės įmonės\_\_\_\_\_\_\_\_\_\_\_\_\_\_\_\_\_\_\_\_\_\_\_filialo\_\_\_\_\_\_\_\_\_\_\_\_\_\_\_\_\_\_\_\_\_\_\_miesto (rajono)Gyventojų aptarnavimo biuras | **PAŽYMA**apie gauto prašymo įregistruoti nekilnojamąjį turtą ir teises į jį įregistravimą \_\_\_\_\_\_\_\_\_\_\_\_\_\_\_\_\_\_\_\_\_\_ (data) |

Pažymima, kad miesto (rajono) Gyventojų aptarnavimo biure

199 \_\_ m. \_\_\_\_\_\_\_\_\_\_\_\_\_\_\_\_d. \_\_\_\_\_\_\_\_\_ val. priimtas

(vardas, pavardė, asmens kodas; juridinio asmens pavadinimas, kodas)

prašymas įregistruoti

 (nekilnojamojo turto pavadinimas,

daiktinių teisių į nekilnojamąjį turtą pavadinimas, teisių į nekilnojamąjį turtą apribojimai,

nekilnojamojo turto savininkų prievolės)

Eilės numeris prašymų registravimo knygoje \_\_\_\_\_\_\_\_\_\_.

Pateikiant prašymą, turto savininkui (teisių turėtojui) atstovavo

 (vardas, pavardė)

Prašymo tenkinimas bus sprendžiamas Lietuvos Respublikos nekilnojamojo turto registro įstatymo ir Nekilnojamojo turto registro nuostatų nustatyta tvarka.

 (parašas) (vardas, pavardė)

 A. V.

\_\_\_\_\_\_\_\_\_\_\_\_\_\_

5 forma



|  |  |
| --- | --- |
| **Žemės ir kito nekilnojamojo turto****kadastro ir registro valstybės įmonės****\_\_\_\_\_\_\_\_\_\_\_\_\_\_\_\_\_\_\_\_\_\_\_ filialo****\_\_\_\_\_\_\_\_\_\_\_\_\_\_\_\_\_\_\_\_\_\_\_ miesto(rajono)****Gyventojų aptarnavimo biuras****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****(adresas, telefono Nr.)** **NTR** | **PAŽYMĖJIMAS****apie Nekilnojamojo turto registre įregistruotą****statinį (butą, patalpas) ir teises į jį****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(data)****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(sudarymo vieta)** |

1. 199\_\_\_m. d. Nekilnojamojo turto registre įregistruoti statiniai (butai, patalpos),

esantys

(nurodyti adresą)

Inventorizacijos byla Nr.

2. Žemės sklypo, kuriame yra statinys, kadastro Nr.

3. Statiniai (butai, patalpos) ir juos apibūdinantys rodikliai:

|  |  |  |  |  |  |
| --- | --- | --- | --- | --- | --- |
| Eil. Nr. | Statinio pažymėjimas plane | Statinio pavadinimas, paskirtis | Unikalus statinio (buto, patalpos) numeris | Vertė, litais | Bendras plotas, kv. metrais  |
|  |  |  |  |  |  |
|  |  |  |  |  |  |
|  |  |  |  |  |  |

Vertė žodžiais

4. Statinių (butų, patalpų) savininkai, naudotojai, nuomininkai; dalys ir juridinis pagrindas:

|  |  |  |  |
| --- | --- | --- | --- |
| Eil. Nr. | Vardas, pavardė; juridinio asmens pavadinimas; valdymo forma | Asmens kodas  | Statinio (buto, patalpos) dalis ir juridinis įsigijimo pagrindas |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

Duomenys apie disponavimo statiniu (butu, patalpa), jo dalimi apribojimus

(apribojimai, jų juridinis pagrindas, galiojimo laikas)

5. Servitutai

 (servituto pavadinimas, juridinis pagrindas, galiojimo laikas)

6. Statinio (buto, patalpos) nuomininkas ar panaudos gavėjas

 (vardas, pavardė, asmens kodas;

juridinio asmens pavadinimas, kodas, nuomos, panaudos sutarties Nr.,

sudarymo data, nuomojamas ar panaudai suteiktas plotas, nuomos panaudos terminas)

7. Statinio (buto, patalpos) hipoteka, įregistruotos įkeitimo sutartys

 (hipotekos (įkeitimo sutarties)

įregistravimo Nr., data, skolos suma, kreditorius, įkeitėjas, įkeitimo pabaigos terminas)

8. Kiti duomenys

(filialo direktorius arba jo įgaliotas asmuo) (parašas) (vardas, pavardė)

 A. V.

Vykdytojas

(vardas, pavardė, telefono Nr.)

\_\_\_\_\_\_\_\_\_\_\_\_\_\_

6 forma

****

|  |  |
| --- | --- |
| **Žemės ir kito nekilnojamojo turto****kadastro ir registro valstybės įmonės****\_\_\_\_\_\_\_\_\_\_\_\_\_\_\_\_\_\_\_\_\_\_\_filialo****\_\_\_\_\_\_\_\_\_\_\_\_\_\_\_\_\_\_\_\_\_\_miesto (rajono)** **Gyventojų aptarnavimo biuras****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****(adresas, telefono Nr.)** | **PAŽYMĖJIMAS****apie Nekilnojamojo turto registre** **įregistruotą žemės sklypą ir teises į jį****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(data)****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(sudarymo vieta)** |

1. 199\_\_\_ m. d. įregistruojant žemės sklypą Nekilnojamojo turto registre,

suteiktas įrašo Nr. \_\_\_\_\_\_\_\_\_\_\_\_\_\_\_\_\_\_

Registro versijos Nr. \_\_\_\_\_\_\_\_\_\_\_\_\_\_\_\_\_, versijos data

2. Žemės sklypo adresas ir kadastro numeris

3. Pagrindinė tikslinė žemės naudojimo paskirtis

4. Žemės sklypo plotas \_\_\_\_\_\_\_\_\_\_\_\_\_\_\_\_ ha, iš jo miškas ha

5. Nominali indeksuota žemės sklypo kaina Lt

 (suma skaičiais ir žodžiais)

6. Žemės sklypo nuosavybės, valdymo ir naudojimo forma

7. Žemės sklypo savininkai, valstybinės žemės nuomininkai, naudotojai:

(eil. Nr.) (vardas, pavardė; juridinio asmens pavadinimas) (asmens kodas)

Dalis bendrojoje nuosavybėje \_\_\_\_\_\_\_\_\_\_\_\_\_\_\_\_\_\_, pažymėjimas plane

Juridinis žemės sklypo (jo dalies) įsigijimo pagrindas

Disponavimo žemės sklypu (jo dalimi) apribojimai

 (apribojimai, jų juridinis pagrindas, galiojimo laikas)

8. Žemės naudojimo apribojimai

 (apribojimai, jų kodas, plotas)

9. Servitutai

 (servitutai kitame sklype, servitutai šiame žemės sklype)

10. Duomenys apie žemės sklype esančius statinius

 (statinio pavadinimas, paskirtis, inventorinis Nr.)

11. Privačios žemės sklypo nuomininkas(-ai), valstybinės žemės subnuomininkas(-ai):

(eil. Nr.) (vardas, pavardė; juridinio asmens pavadinimas) (asmens kodas)

12. Nuomojamos (subnuomojamos) žemės plotas ha, nuomos (subnuomos) terminas – iki

\_\_\_\_\_\_\_\_\_\_\_\_\_\_\_\_\_\_\_

 (data)

13. Žemės sklypo hipoteka ir įregistruotos įkeitimo sutartys

14. Neišmokėta suma, jeigu žemės sklypas pirktas išsimokėtinai

 (suma skaičiais ir žodžiais)

15. Kiti duomenys

 (filialo direktorius arba jo įgaliotas asmuo) (parašas) (vardas, pavardė)

 A. V.

Vykdytojas

(vardas, pavardė, telefono Nr.)

\_\_\_\_\_\_\_\_\_\_\_\_\_\_

7 forma



|  |  |
| --- | --- |
| **Žemės ir kito nekilnojamojo turto****kadastro ir registro valstybės įmonės****\_\_\_\_\_\_\_\_\_\_\_\_\_\_\_\_\_\_\_\_\_\_\_ filialo****\_\_\_\_\_\_\_\_\_\_\_\_\_\_\_\_\_\_\_\_\_\_\_ miesto(rajono)****Gyventojų aptarnavimo biuras****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(adresas, telefono Nr.)****NTS** | **PAŽYMA****apie Nekilnojamojo turto registre įregistruotą****statinį (butą, patalpas) ir teises į jį****\_\_\_\_\_\_\_\_\_\_\_\_\_\_\_\_\_ Nr. \_\_\_\_\_\_\_\_\_\_** **(data)** **Galioja 15 kalendorinių dienų** |

Pažyma išduota

 (vardas, pavardė, asmens kodas; juridinio asmens pavadinimas, kodas; adresas)

pateikti

 (pirkimui-pardavimui, mainams, dovanojimui ir kt.)

1. 199\_\_\_m. d. Nekilnojamojo turto registre įregistruoti statiniai (butai, patalpos),

esantys

(nurodyti adresą)

Inventorizacijos byla Nr.

2. Žemės sklypo, kuriame yra statinys, kadastro Nr.

3. Statiniai (butai, patalpos) ir juos apibūdinantys rodikliai:

|  |  |  |  |  |  |
| --- | --- | --- | --- | --- | --- |
| Eil. Nr. | Statinio pažymėjimas plane | Statinio pavadinimas, paskirtis | Unikalus statinio (buto, patalpos) numeris | Vertė, litais | Bendras plotas, kv. metrais  |
|  |  |  |  |  |  |
|  |  |  |  |  |  |
|  |  |  |  |  |  |

Vertė žodžiais

4. Statinių (butų, patalpų) savininkai, naudotojai, nuomininkai; dalys ir juridinis pagrindas:

|  |  |  |  |
| --- | --- | --- | --- |
| Eil. Nr. | Fizinio asmens vardas, pavardė; juridinio asmens pavadinimas; valdymo forma | Asmens kodas  | Statinio (buto, patalpos) dalis ir juridinis įsigijimo pagrindas |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

Duomenys apie disponavimo statiniu (butu, patalpa), jo dalimi apribojimus

(apribojimai, jų juridinis pagrindas, galiojimo laikas)

5. Servitutai

(servituto pavadinimas, juridinis pagrindas, galiojimo laikas)

6. Statinio (buto, patalpos) nuomininkas ar panaudos gavėjas

(vardas, pavardė, asmens kodas; juridinio asmens pavadinimas, kodas,

nuomos, panaudos sutarties Nr., sudarymo data, nuomojamas ar panaudai suteiktas plotas, nuomos, panaudos terminas)

7. Statinio (buto, patalpos) hipoteka, įregistruotos įkeitimo sutartys

(hipotekos (įkeitimo sutarties) įregistravimo Nr., data, skolos suma, kreditorius, įkeitėjas, įkeitimo pabaigos terminas)

8. Kiti duomenys

 (filialo direktorius arba jo įgaliotas asmuo) (parašas) (vardas, pavardė)

 A. V.

Vykdytojas

(vardas, pavardė, telefono Nr.)

\_\_\_\_\_\_\_\_\_\_\_\_\_\_

8 forma

****

|  |  |
| --- | --- |
| **Žemės ir kito nekilnojamojo turto****kadastro ir registro valstybės įmonės****\_\_\_\_\_\_\_\_\_\_\_\_\_\_\_\_\_\_\_\_\_\_\_filialo****\_\_\_\_\_\_\_\_\_\_\_\_\_\_\_\_\_\_\_\_\_\_miesto (rajono)** **Gyventojų aptarnavimo biuras****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(adresas, telefono Nr.)** | **PAŽYMA****apie Nekilnojamojo turto registre** **įregistruotą žemės sklypą ir teises į jį****\_\_\_\_\_\_\_\_\_\_\_\_\_\_\_\_\_ Nr. \_\_\_\_\_\_\_\_\_\_****(data)** **Galioja 15 kalendorinių dienų** |

Pažyma išduota

 (vardas, pavardė, asmens kodas; juridinio asmens pavadinimas, kodas; adresas)

pateikti

(pirkimui-pardavimui, mainams, dovanojimui ir kt.)

1. 199\_\_\_ m. d. įregistruojant žemės sklypą Nekilnojamojo turto registre,

suteiktas įrašo Nr. \_\_\_\_\_\_\_\_\_\_\_\_\_\_\_\_\_\_

Registro versijos Nr. \_\_\_\_\_\_\_\_\_\_\_\_\_\_\_\_\_, versijos data

2. Žemės sklypo adresas ir kadastro numeris

3. Pagrindinė tikslinė žemės naudojimo paskirtis

4. Žemės sklypo plotas \_\_\_\_\_\_\_\_\_\_\_\_\_\_\_\_ ha, iš jo miškas ha

5. Nominali indeksuota žemės sklypo kaina Lt

 (suma skaičiais ir žodžiais)

6. Žemės sklypo nuosavybės, valdymo ir naudojimo forma

7. Žemės sklypo savininkai, valstybinės žemės nuomininkai, naudotojai:

 (eil. Nr.) (vardas, pavardė; juridinio asmens pavadinimas) (asmens kodas)

Dalis bendrojoje nuosavybėje \_\_\_\_\_\_\_\_\_\_\_\_\_\_\_\_\_\_, pažymėjimas plane

Juridinis žemės sklypo (jo dalies) įsigijimo pagrindas

Disponavimo žemės sklypu (jo dalimi) apribojimai

 (apribojimai, jų juridinis pagrindas, galiojimo laikas)

8. Žemės naudojimo apribojimai

 (apribojimai, jų kodas, plotas)

9. Servitutai

 (servitutai kitame sklype, servitutai šiame žemės sklype)

10. Duomenys apie žemės sklype esančius statinius

 (statinio pavadinimas, paskirtis, inventorinis Nr.)

11. Privačios žemės sklypo nuomininkas(-ai), valstybinės žemės subnuomininkas(-ai):

 (eil. Nr.) (vardas, pavardė; juridinio asmens pavadinimas) (asmens kodas)

12. Nuomojamos (subnuomojamos) žemės plotas ha, nuomos (subnuomos) terminas – iki

\_\_\_\_\_\_\_\_\_\_\_\_\_\_\_\_\_\_\_

 (data)

13. Žemės sklypo hipoteka ir įregistruotos įkeitimo sutartys

14. Neišmokėta suma, jeigu žemės sklypas pirktas išsimokėtinai

 (suma skaičiais ir žodžiais)

15. Kiti duomenys

(filialo direktorius arba jo įgaliotas asmuo) (parašas) (vardas, pavardė)

 A. V.

Vykdytojas

(vardas, pavardė, telefono Nr.)

\_\_\_\_\_\_\_\_\_\_\_\_\_\_